Kasper Dolberg
Kasper Dolberg er en dansk fodboldspiller, der spiller for den belgiske klub Anderlecht og for det danske landshold. Kasper Dolberg har spillet i alt 40 landskampe og scoret 11 mål for Danmark (pr. 30. november 2022).
Kasper Dolberg fik sin fodboldopdragelse i GFG Voel og siden Silkeborg IF. Allerede i 2015 debuterede han for Silkeborg IF i Superligaen, og efter blot tre kampe skiftede han samme år til den hollandske storklub Ajax Amsterdam; i 2016 fik han debut på klubbens førstehold. I alt spillede den målfarlige angriber 78 kampe og scorede 33 mål for Ajax og vandt bl.a. det hollandske mesterskab i 2019, inden han samme år blev solgt til den franske klub Nice. Her blev han i sin første sæson klubbens topscorer med 11 mål. Efter 74 kampe og 33 mål for Nice blev han i september 2022 udlejet til den spanske klub Sevilla FC. Opholdet i Spanien blev dog ingen succes, og allerede i januar 2023 skiftede Kasper Dolberg til TSG 1899 Hoffenheim i den tyske Bundesliga på en lejeaftale for resten af sæsonen. I sommeren 2023 blev han solgt til Anderlecht.
Kasper Dolberg har repræsenteret Danmark på flere forskellige ungdomslandshold og debuterede i 2016 på A-landsholdet. Han deltog i VM-slutrunden i 2018, hvor Danmark nåede ottendedelsfinalen, men fik sit helt store landsholdsgennembrud under EM-slutrunden i 2021 (udsat fra 2020 pga. coronapandemien), hvor Danmark nåede semifinalen. Ved turneringen scorede Dolberg to mål i Danmarks 4-0-sejr over Wales i ottendedelsfinalen samt det andet danske mål i 2-1-sejren over Tjekkiet i kvartfinalen. Kasper Dolberg deltog også i VM-slutrunden i 2022.
Kasper Dolberg blev kåret til Årets Fund i 2016.